Bu gün turizm sahəsində fəaliyyət göstərmək üçün heç bir lisenziya tələb olunmur və biz dövlət idarəetmə orqanı olaraq nəzarətin müəyyən bir format üsulunun zəifləməsini müşahidə edirik. Bu qanunda biz Azərbaycanda yeni, daha müasir, daha çevik və heç bir bürokratik maneələrə imkan verməyəcək bir sistemin olacağını görürük. Cənab Prezident tərəfindən 2 ay müddətində Azərbaycanda turizm dövlət reyestrinin formalaşdırılması haqqında qərar verilib. Düşünürük ki, bu reyestrə daxil olacaq hər bir turizm sahəsinin iştirakçısı həm ictimaiyyət, həm də götürülmüş öhdəliklər qarşısında daha məsuliyyətli və daha keyfiyyətli xidmətlərin qoyulması məcburiyyəti qarşısında qalacaq. Sözsüz ki, bu da Azərbaycanda otellərin dərəcələrinin sertifikatlaşdırılmasının, turizm şirkətlərinin fəaliyyətinin dəllallar tərəfindən müəyyənləşdirilməsinin qarşısını alacaq və nəzarət funksiyasını internet vasitəsilə şəffaf şəkildə həyata keçirməyə imkan verəcəkdir. Bir sözlə, bu qanunun hazırlanmasına ilkin mərhələdə həm Ümumdünya Turizm Təşkilatının mütəxəssisləri, həm də Avropa İttifaqının Tvininq proqramının mütəxəssisləri, cəlb olunmuş və dünya təcrübəsinin tətbiqi ilə bağlı tövsiyələr vermişdilər. Nəhayət, Azərbaycanda son illər hörmətli cənab Prezidentin apardığı davamlı siyasətin məntiqi nəticəsi olaraq mövcud olan turizm sahəsi ilə bağlı Birləşmiş Millətlər Təşkilatının davamlı inkişaf strategiyasına uyğun olaraq qanun layihəsinin hazırlanması üçün bizə böyük bir imkan yaradıldı. Mən fürsətdən istifadə edib üzümü bütün millət vəkillərinə tutaraq bu qanunun qəbul olunmasında fəal olmalarını xahiş edirəm. Diqqətinizə görə çox sağ olun.